作者：吕岩
词牌/韵律：沁园春

paragraphs: 七返还丹，在人先须，炼已待时。
正一阳初动，中宵漏永，温温铅鼎，光透帘帏。
造化争驰，虎龙交合，进火工夫犹斗危。
曲江上，看月华莹静，有个乌飞。
当时。
自饮刀圭。
又谁信无中养就儿。
辨水源清浊，木金间隔，不因师指，此事难知。
道要玄微，天机深远，下手速修犹太迟。
蓬莱路，仗三千行满，动步云归。